નીતાએ બહાર જોયું. અધખૂલી બારીની બહાર રાત દેખાતી હતી. હમેશા ઘર ગજાવી મૂકતી દીકરીનું અચાનક ગુમ થઈ જવું તેના માટે અસહ્ય હતું પણ એને અજયની સ્વસ્થતા ડહોળી નાખતી હતી. એને ખબર હતી કે આ અજય પોતાના સંતાનોને જરી તાવ આવતો તો ઊજાગરો કરી નાખતો તે આજે સગી છોકરીના ગુમ થયાને પંદર દિવસ વીતી ગયા છે છતાં પણ નિયમિત ખાય પીએ છે. ટી.વી જુએ છે. જો કે અજયે પોતાની વગ વાપરીને ચારેબાજુ તપાસ કરાવી હતી. પોલીસમાં ફરિયાદ પણ નોંધાવી હતી. છતાં કોઈ સગડ મળતા ન હતા. અજયને રાજકારણના મોટા માણસો સાથે નજીકના સંબંધો હતા. તેણે જ કહ્યું હતું, ‘અજય, તારા કોઈ પ્રધાનમિત્રને કહેને.’ ત્યારે એણે ઉડાઉ જવાબ આપેલો, ‘આવા કિસ્સામાં રાજકીય માણસોનો ઉપયોગ કરવો સારું નહીં.’